钦定古今图书集成/明伦汇编/氏族典/第436卷 > 《廖用贤尚友录》 > 马燧
## 钦定古今图书集成/明伦汇编/氏族典/第436卷 > 《廖用贤尚友录》 > 马燧

按《唐书马燧传》，“燧字洵美，系出右扶风，徙为汝川郏
城人。父季龙，仕至岚州刺史。燧沈勇多算，宝应中，泽
潞节度使李抱玉署为赵城尉，累进至郑州刺史。从
抱玉入朝，代宗雅闻其才，召见，授商州刺史，迁河东
节度使。建中二年，朝京师，迁检校兵部尚书。初，田悦
新有魏博，恐下未附，即输款朝廷。燧建言悦必反。既”
而悦果围邢州，诏燧救之，悦大败。以功迁尚书右仆
射，进同中书门下平章事、北平郡王。李怀光反河中，
诏燧与浑瑊骆元光合兵讨之。贼将徐廷光守长春
宫城，燧度长春不下，则怀光固守，乃挺身至城下见
廷光，披而示之心，廷光感泣，即率众降。怀光诛，迁光
禄大夫。贞元二年，吐蕃尚结赞乞盟，帝不许，乃甘辞
请于燧，燧言“宜许以盟”，帝诏浑瑊与盟。平凉卤劫瑊，
帝怒，夺其兵。拜司徒。卒，谥庄武。子汇、畅。